ดอกไม้ประดิษฐ์
ดอกไม้ประดิษฐ์ หมายถึง สิ่งประดิษฐ์ขึ้นจากวัสดุมีลักษณะคล้ายรูปร่างดอกไม้ ที่ถูกผลิตขึ้นมาจากแรงงานฝีมือมนุษย์ เครื่องจักร หรืออุปกรณ์การผลิต โดยมีการใช้วัตถุดิบการผลิตจากธรรมชาติ หรือวัตถุดิบที่เกิดจากการสังเคราะห์มาผลิตโดยผ่านขั้นตอนการประดิษฐ์ ดัดแปลง อบ ย้อม เผา เคลือบสารเคมี รวมทั้งทำการตกแต่งตัดต่อเติม เพื่อก่อให้เกิดความสวยงาม โดยดอกไม้ที่ประดิษฐ์ขึ้นมาอาจจะมีความเหมือนหรือไม่เหมือนธรรมชาติก็ได้ขึ้นกับวัตถุประสงค์การใช้งาน โดยคุณสมบัติของดอกไม้ประดิษฐ์ที่สำคัญคือ มีความคงทน ง่ายต่อการเคลื่อนย้ายและดูแลรักษา มีความสวยงาม สามารถนำไปใช้ในการประดับในโอกาสต่างๆ 

การประดิษฐ์ดอกไม้ด้วยฝีมือมนุษย์เป็นศิลปะที่มีความละเอียดอ่อน มุ่งหวังที่จะดำรงความงดงามตามธรรมชาติของดอกไม้ให้คงอยู่ ไม่ร่วงโรย เหี่ยวเฉา การทำดอกไม้ประดิษฐ์ จึงเริ่มต้นที่การใช้ความสังเกต ศึกษา ค้นคว้า รูปลักษณะ สีสันตามธรรมชาติ ของดอกไม้แต่ละชนิด แต่ละประเภท แล้วถ่ายทอดการทำออกมาเป็นดอกไม้ประดิษฐ์ ดอกไม้ประดิษฐ์ อาจถือได้ว่าเป็นมรดกทางวัฒนธรรมของบางชนชาติ ที่มีการสืบทอดการประดิษฐ์ดอกไม้มายาวนาน

วัสดุอุปกรณ์ที่ใช้ในการทำดอกไม้ประดิษฐ์ 
ผ้าชนิดต่าง ๆ
 ผ้าออร์แกนซา
 ผ้าแพรเยื่อไม้
 ผ้าปอบปลิน
 ผ้ากำมะหยี่
 ผ้าสักหลาด
 ผ้าหนังเปียก
 ผ้ามัสลิน

กระดาษชนิดต่าง ๆ
 กระดาษย่น
 กระดาษสา
 กระดาษอื่น ๆ ก็สามารถใช้ได้ ถ้าเป็นการพับกระดาษหรือตัดกระดาษ

พืช
 ส่วนประกอบของพืชนำมาประดิษฐ์ดอกไม้ได้ เช่น ใบ ราก ลำต้น เมล็ด ผล ดอก เปลือกข้าวโพด รังบวบ ใบกระถินณรงค์ ลูกสน ฯลฯ
 ผลิตภัณท์จากพืช เช่น แป้งข้าวเจ้า แป้งข้าวเหนียว

สัตว์
 เช่น เกล็ดปลา เปลือกหอย ขนไก่ รังไหม กระดูกสัตว์บางชนิด

วัสดุอื่น
 เช่น สบู่ ดินน้ำมัน แผ่นพลาสติก ถุงพลาสติก กระจก

ดอกไม้
สิ่งประดิษฐ์และการประดิษฐ์
งานฝีมือ